XCV.  Ecclesiam S. Michaelis Nonantulanam tuendam suscipit ejusque possessiones et privilegia confirmat.   (Laterani, Nov. 22.) [TIRABOSCHI,  Storia di Nonantola,  II, 317.]
Author: Clemens III

CLEMENS episcopus, servus servorum Dei, dilectis filiis SIGIFREDO archipresbytero et universis canonicis ecclesiae S. Michaelis juxta Nonantulae castrum sitae, tam praesentibus quam futuris canonicam vitam ducentibus, in perpetuam memoriam.

Monet nos apostolicae sedis, cui, licet immeriti, deservimus, auctoritas pro ecclesiarum statu provida circumspectione satagere, et ne malignorum rapinis vel molestiis exponantur, apostolicum ipsis patrocinium impertiri. Eapropter, dilecti in Domino filii, vestris justis postulationibus clementer annuimus, et praefatam ecclesiam S. Michaelis, in qua divino estis obsequio mancipati, ad exemplar felicis recordationis Alexandri et Urbani PP. praedecessorum nostrorum sub beati Petri et nostra protectione suscepimus, et praesentis scripti communivimus privilegio, statuentes ut quascunque possessiones, quaecunque bona eadem ecclesia impraesentiarum juste et canonice possidet, aut in futurum concessione pontificum, largitione regum vel principum, oblatione fidelium seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis ducimus exprimenda vocabulis. Locum ipsum in quo praefata ecclesia sita est, cum omnibus pertinentiis suis, et terris tam cultis quam his quae ad cultum pervenerint; ecclesiam quoque S. Mariae de la Banzola, ecclesiam S. Laurentii, ecclesiam S. Salvatoris, ecclesiam S. Nicolai, ecclesiam S. Mariae del Cantone, ecclesiam S. Senesii, ecclesiam S. Mariae de Reduto, ecclesiam S. Petri de Rubiaro, ecclesiam S. Michaelis de Senaida, ecclesiam S. Joannis de Gazo, ecclesiam S. Ambrosii, ecclesiam S. Joannis de Runco, ecclesiam S. Mariae de Bagazzano, ecclesiam S. Joannis de Panaro, ecclesiam SS. Cosmae et Damiani de Ravarino, ecclesiam S. Agnetis de Ronco de Praeposo. Decimas quoque a bonae memoriae Rodulpho quondam abbate Nonant. monasterii cum consilio et assensu capituli sui a strata Claudia usque ad Portiolam, et a Mucia usque ad Panarum flumen, et ultra Panarum usque ad Fossam scuram, quidquid et quantum ab hominibus villae praedicti fluminis seu Nonantulae habitatoribus laboratur vel laborabitur ecclesiae vestrae concessas, quemadmodum in privilegiis praedecessorum nostrorum felicis recordationis Sergii, Alexandri et Urbani Romanorum pontificum noscitur rationabiliter contineri, et decimas terrarum de curte de Sicco et Crepacore positarum, scilicet juxta fluvium currentem per pontem longum inferius, superius vero infra fossam, quae dicitur Rabiosa, ex altera parte infra Bisentulum, et fossam quae dicitur cenosa, prout eas rationabiliter acquisistis, has siquidem omnes sicut impraesentiarum canonice et pacifice possidetis vobis vestrisque successoribus auctoritate apostolica confirmamus, statuentes et penitus inhibentes ne laicis personis a quoquam in beneficium concedantur. Praeterea villa quae dicitur Salicetum, sicut pro sollicitudine et cura, quam in divinorum celebratione officiorum, in receptione hospitum, in luminarium et architecturae provisione, in decimis et oblationibus inter fratres dividendis, prae caeteris habere dignosceris, archipresbytero ejusdem ecclesiae concessa est; tibi tuisque successoribus illibata permaneat. Porro ne cordi contrito et humiliato atque se suis excessibus satisfacere volenti exhibere condignam poenitentiam denegetur, ad exemplar jam dictorum praedecessorum nostrorum super criminalibus culpis illorum, qui ad jus praefati monasterii pertinent et nulli episcopo subjecti sunt, ligandi et solvendi, cum consilio tamen alicujus religiosi et discreti episcopi, si necessitas incubuerit, liberam tibi concedimus facultatem. Antiquas quoque ac rationabiles consuetudines et libertates seu et dignitates in ecclesia vestra hactenus observatas, ratas habemus, easque perpetuis temporibus illibatas permanere censemus, et ne quis vos vel ecclesiam ipsam novis aut indebitis exactionibus aggravare praesumat, auctoritate apostolica prohibemus. Decernimus ergo ut nulli omnino hominum liceat praefatam Ecclesiam temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate, et Nonantulani monasterii canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum congrua satisfactione correxerit, potestatis honorisque sui careat dignitate, reamque se divino judicio existere de perpetrata iniquitate cognoscat, et a sacratissimo corpore et sanguine Dei Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum Judicem praemia aeternae pacis inveniant. Amen. Ego Clemens catholicae Ecclesiae episcopus ss. Ego Joannes presb. card. tit. S. Marci. Ego Albinus tit. S. Crucis in Jerusalem presb. card. Ego Rodulphus tit. S. Praxedis presb. card. Ego Bobo tit. S. Anastasiae presb. card. Ego Alexius tit. S. Susannae presb. card. Ego Bobo diaconus cardinalis S. Mariae in Cosmedin. Ego Gregorius diaconus cardinalis S. Mariae in Porticu. Ego Joannes S. Theodori diaconus cardinalis. Ego Bernardus S. Mariae Novae diaconus carnalis. Datum Laterani, per manum fratris Moysi Lateranensi canonici S. Romanae Ecclesiae subdiacon. vicem agentis cancellarii, X Kalend. Decembr., indictione VII, Incarnationis Dominicae anno 1188, pontificatus vero domini Clementis papae III anno primo.